**Pădurea amintirilor**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În pădurea care cântă cu petale-n primăvară,

Pașii mei urmează calea ce-i atrage iar și iară;

Tu te-ndrepți, pe o alee presărată cu suspine,

Spre o bancă ce păstreză amintirile cu mine.

Sub același cer, și astăzi ne târâm, din întâmplare,

Pași din primăveri trecute, pe-o alee și-o cărare,

Tu - cu gândurile tale, eu – cu tine-n ale mele,

Într-o seară când pădurea se acoperă cu stele.

În lumina lor, cărarea pare-o vale presărată

Cu un praf de-argint ce curge spre aleea ce se-arată

Ca un râu cu unde line într-o noapte-ntunecoasă

Reflectându-mi dintre stele una, parcă, mai frumoasă.

Mă apropii de aceea cu speranță și uimire,

Dar pe bancă îmi lucește doar o veche amintire.